
A lítiumion-akkumulátoros járművek tüzeinek oltása, a kapcsolódó műszaki feladatok végrehajtásainak sajátosságai

A dolgozatom készítése során több szempont alapján közelítettem meg a tárgyalt témakört. Ismertettem magát a technológiát, foglalkoztam azzal, hogy miként működnek a lítiumion-akkumulátorokkal üzemelő járművek, azok milyen történelmi háttérrel rendelkeznek, milyen veszélyeket vonnak maguk után, illetve milyen kihívásokat tartogatnak a tűzoltók számára. Ezt megközelítettem jogszabályi szempontból is. Vizsgáltam továbbá a különféle tűzoltási és műszaki mentési technikákat, eszközöket, azok alkalmazhatóságát és hatékonyságát. Célom az volt, hogy releváns információkkal szolgálhassak a beavatkozás szempontjából, hiszen egy napjainkra egyre jobban elterjedt technológiáról van szó, amivel kapcsolatban azonban még mindig kevés információval rendelkezünk, többek között beavatkozás szempontjából is.
Kutatásaim során minél nagyobb mennyiségű szakirodalmat igyekeztem feldolgozni, hogy a lehető legátfogóbb képet kapjam az elektromobilitással kapcsolatban és releváns megállapításokat tehessek. Munkám nagy részét az általam végzett kérdőíves kutatás teszi ki, aminek során első körben a beavatkozó tűzoltói állományt szólítottam meg, az általuk megélt tapasztalatokra, véleményekre voltam kíváncsi. Akadtak közülük olyan válaszadók is, akik vettek már részt a lítiumion-akkumulátoros járművek tűzoltása, műszaki mentése során, így elmondható, hogy a kérdőív eredményei valóban személyes tapasztalatokon alapulnak és valóban a témakör mélyebb megértését segítik elő. A kérdőíves kutatáson túl kísérletet is elemeztem, ami által egyúttal nemzetközi kitekintésre is lehetőségem nyílt. A külföldi kísérlet megértése és az információk begyűjtése érdekében konzultációkat folytattam a kísérlet végrehajtásának vezetőjével, aki személyes tapasztalatait is megosztotta velem.
A kutatás során azt a konklúziót vontam le, hogy egy erősen fejlesztendő témáról van szó, amihez a tűzoltók még nemzetközi szinten sincsenek teljes mértékben felkészülve. Ennek oka lehet az, hogy a beavatkozási technikák, az eszközpark és az oktatás sincsenek még azon a szinten, hogy egy ilyen jellegű káreset hatékonyan elhárítható legyen. Emiatt lenne célszerű fejleszteni a tűzoltók tudását, illetve minél több kísérletet végezni újfajta szakfelszerelésekkel és stratégiákkal.



